Psalm 110 Ek was vroeër lid van ´n Bybelstudievereniging met die naaam: “U Koning kom”. Die eerste keer wat ek dit bygewoon het, het ek van ’n ander kerk gekom. ’n Kerk waar die Bybelstudievereniging meer om die geselligheid gegaan het as om regtig met die Bybel besig te wees. Hoe anders was dit by die nuwe Bybelstudievereniging! Die jongmense het saam die Bybel gelees. Hulle was ernstig om te vra wat sê die HERE in hierdie deel van die Bybel. Wat wys die HERE hier van Homself en wat beteken hierdie dinge vir ons? Steeds weer saam terug na die Woord van die HERE om die Woord te verstaan.
God in die hemel gee vir Christus die Koningskap. Christus gaan na Sy werk op aarde na die hemel en gaan daar in die troon sit. Hy is die Koning wat daarvoor gaan sorg dat alles sal verdwyn wat ellende veroorsaak. Hy wil so graag dat jongeres en oueres Hom volg. Dis regtig wonderlik om by Hom te behoort! Ons lees dit in vers 3 so: “U volk sal baie gewillig wees op die dag van u krygsmag; in heilige gewade, uit die moederskoot van die dageraad sal vir U wees die dou van u jong manskappe.”